Ræða við útnefningu Andra Más (JGH)

Hér kemur ræða sem ég flutti í fjölmennri veislu Frjálsrar verslunar sem haldin var í Súlnasal Hótels Sögu seinni partinn í dag þar sem Andra Má Ingólfssyni voru afhent verðlaunin maður ársins 2007 í íslensku atvinnulífi. Ingibjörg Sólrún Gísladóttir utanríkisráðherra afhenti honum verðlaunin. Þetta var í 20. skipti sem Frjáls verslun útnefnir mann ársins í íslensku atvinnulífi. Margir af fyrrverandi mönnum ársins voru viðstaddir og heiðruðu Andra Má með nærveru sinni. Ræðan var svona:

„Hæstvirti maður ársins, Andri Már Ingólfsson; utanríkisráðherra, Ingibjörg Sólrún Gísladóttir; aðrir ráðherrar, góðir gestir.

Thomas Jefferson sagði eitt sinn: Mér líkar betur við framtíðardrauma en sögur úr fortíðinni.

Þegar valinn er maður ársins í atvinnulífinu verður hins vegar ekki komist hjá því að skoða fortíðina og meta árangurinn – um leið og horft er til framtíðardrauma viðkomandi athafnamanns.

Andri Már Ingólfsson nefndi fyrirtæki sitt Heimsferðir þegar hann stofnaði það fyrir fimmtán árum; árið 1992. Mörgum fannst þetta nokkuð stórt nafn; Heimsferðir, og bera með sér metnaðarfullan framtíðardraum.

En eitthvað bjó í nafninu því enginn efast núna um að þær séu heimsferðir.

Þess vegna er það mikill heiður fyrir Frjálsa verslun að útnefna ferðafrömuðinn Andra Má Ingólfsson sem mann ársins 2007 í atvinnulífinu á Íslandi.

Framtíðardraumar og sögur úr fortíðinni fara vel saman – og styðja hvort við annað – þegar Andri Már Ingólfsson á í hlut:

1) Hann flutti um eitt þúsund farþega árið 1992; núna eru farþegarnir komnir í yfir eina milljón.

2) Hann var í upphafi eini starfsmaður fyrirtækisins; núna eru þeir 1.500.

3) Fyrirtæki hans var einungis á Íslandi í upphafi; núna er það samsteypa tólf ferðaskrifstofa í sjö löndum sem flytur farþega til um 50 staða í heiminum, mest í beinu leiguflugi.

4) Velta ársins 2007 verður um 60 milljarðar króna.

5) Hagnaður ársins 2007 fyrir skatta verður tæpir 3 milljarðar.

6) Andri á 80% í flugfélaginu Jetx – Primera Air en það félag á fimm þotur, en verður með níu þotur á næsta ári, þar af tvær breiðþotur sem flytja munu farþega til Tælands og annarra fjarlægra áfangastaða.

7) Þá á Andri fyrirtækið Heimshótel sem keypti gamla Eimskipafélagshúsið og breytti því í glæsilegt hótel. Þar er núna Hótel Radisson SAS 1919. Andri á húsnæðið en annast ekki reksturinn.

Þótt nafnið Heimsferðir eigi vel um rekstur Andra Más Ingólfssonar og hafi verið metnaðarfullur framtíðardraumur árið 1992 þá er það einu sinni svo að nafnið Heimsferðir er fremur óþjált í munni erlendis. Þess vegna heitir samsteypan núna Primera Travel Group. Undir þeirri regnhlíf eru tólf fyrirtæki, þeirra á meðal Heimsferðir á Íslandi.

Primera Travel Group er þriðja stærsta ferðaskrifstofa Norðurlandanna og framtíðardraumurinn er að stefna enn hærra og kaupa fleiri ferðaskrifstofur.

En Andra liggur í sjálfu sér ekki mikið á og hann segir sjálfur að „skynsöm áhætta“ hafi verið hans markmið í gegnum tíðina.

„Ég hef alltaf verið varkár í viðskiptum en mér líkar vel að gera hlutina hratt þegar tækifærin gefast. Ég vil vanda val við kaup á fyrirtækjum. Þess vegna tala ég um skynsamlega áhættu. Ég er varkár maður,“ segir Andri Már í viðtali við Frjálsa verslun.

Þess má geta að hann er eini eigandi Primera Travel Group.

Veislugestir góðir!

Þetta er í 20. skipti sem Frjáls verslun útnefnir mann ársins í atvinnulífinu á Íslandi. Þetta eru því tímamót í sögu verðlaunanna sem eru elstu verðlaun í viðskiptalífinu á Íslandi, en viðskipta- og markaðsverðlaunum hefur fjölgað mjög á síðustu árum.

Í þessi tuttugu skipti hefur það einkennt alla menn ársins að þeir hafa verið frumkvöðlar. Þegar betur er að gáð er um að ræða langflesta af helstu leikendum í viðskiptalífinu á tímabilinu; rjómann af athafnamönnum landsins.

Flestir hafa verið eigendur fyrirtækjanna og byrjað með tvær hendur tómar. Það er hins vegar ánægjulegt að geta sagt frá því að langflestum hefur vegnað betur eftir að þeir fengu verðlaunin.

Öll fyrirtækin dafna enn vel og lifa góðu lífi. Ekkert þeirra hefur orðið gjaldþrota.

Það tók dómnefnina fjóra fundi að komast að niðurstöðu að þessu sinni. Byrjað var á að setja saman lista yfir 30 þekkta og valinkunna athafnamenn og síðan var fækkað jafnt og þétt á listanum.

Það var samdóma álit nefndarinnar að Andri Már Ingólfsson væri maður ársins 2007 í atvinnulífinu.

Í dómnefnd Frjálsrar verslunar sitja auk mín eftirfarandi menn: Benedikt Jóhannesson, framkvæmdastjóri Heims, útgáfufélags Frjálsrar verslunar, en hann er formaður nefndarinnar. Gylfi Magnússon, dósent við Háskóla Íslands, Jón Helgi Guðmundsson, forstjóri Norvikur og aðaleigandi Byko, og Sigurður Helgason, stjórnarmaður í Finnair.

Góðir hálsar!

Benjamín Franklin sagði: Gætið vel að smáútgjöldunum; lítill leki getur sökkt stóru skipi.

Þetta á alltaf vel við í fyrirtækjarekstri þó auðvitað sé enn mikilvægara að gæta vel að stórútgjöldunum. Stórir bitar telja. Og kaup á fyrirtækjum eru stórir bitar.

Þess vegna segist Andri Már ekki kaupa fyrirtæki til þess eins að búa til langan lista fyrirtækja, heldur kaupa gróin, vel rekin og sterk fyrirtæki sem geta vaxið. „Ég á ekkert erindi inn í fyrirtæki ef ég get ekki aukið verðmæti þess,“ segir Andri.

Og hann bætir við að það sé mikilvægt að geta sagt „nei“: „Ég gæti trúað því að í níu af hverjum tíu tilvikum hætti ég við að kaupa eftir að hafa kynnt mér fyrirtæki í þeim tilgangi að kaupa það.“

Ekki verður um Andra Má Ingólfsson fjallað án þess að minnst sé á eiginkonu hans, Valgerði Franklínsdóttur. Þau eiga tvo syni. Yngri strákurinn heitir Viktor Máni og er 2ja ára en sá eldri heitir Alexander Snær og er 4 ára.

Mig langar til að biðja veislugesti um að klappa fyrir eiginkonunni, Valgerði Franklínsdóttur.

Veislugestir góðir!

Ég vil nota tækifærið og óska fjölskyldu og vinum Andra Más Ingólfssonar til hamingju með daginn – sem og 1.500 starfsmönnum hans sem nú eru að störfum víða um heim að selja og skipuleggja ferðir.

Mig langar til að biða ykkur um að lyfta glösum og skála.

Andri Már Ingólfsson er maður ársins 2007 í atvinnulífinu á Íslandi.

Hann lengi lifi. Húrra, húrra, húrra, húrra.

Skál.“

Jón G. Hauksson

[email protected]